## Zakon o razminiranju

### NN 19/1996 (8.3.1996.), Zakon o razminiranju

# **PREDSJEDNIK REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O RAZMINIRANJU**

Proglašavam Zakon o razminiranju, koji je donio Zastupnički dom
Sabora Republike Hrvatske na sjednici 1. ožujka 1996.

Broj: 01-96-497/1 Zagreb, 5. ožujka 1996.

Predsjednik Republike Hrvatske **dr. Franjo Tuđman,**
v. r.

## ZAKON

### O RAZMINIRANJU

I.  T E M E L J N E
O D R E D B E

Članak 1.

Ovim Zakonom uređuje se obavljanje razminiranja područja
u Republici Hrvatskoj, utvrđuju tijela nadležna za provedbu
razminiranja, prava i obveze zaposlenika u ovlaštenoj pravnoj
osobi koji obavljaju poslove razminiranja te nadzor nad provedbom
ovoga Zakona.

Članak 2.

Poslovi razminiranja u smislu ovoga Zakona su poslovi od značaja
za sigurnost Republike Hrvatske te zaštite ljudskog okoliša
i zdravlja ljudi.

II.  P R O V E D B A
R A Z M I N I R A N J A

Članak 3.

Razminiranje područja Republike Hrvatske provodi se na
temelju Plana razminiranja kojeg donosi Vlada Republike Hrvatske,
na prijedlog Ministarstva unutarnjih poslova i Ministarstva razvitka
i obnove.

Članak 4.

Plan iz članka 3. ovoga Zakona sadrži:

1. podatke o područjima u Republici Hrvatskoj zagađenim
minskoeksplozivnim sredstvima,

2. prikaz raspoloživih i prosudbu potrebnih kadrova za provedbu
razminiranja,

3. podatke o materijalno-tehničkim sredstvima i opremi
potrebnim za razminiranje,

4. prosudbu o potrebnim novčanim sredstvima za provedbu
Plana te visini naknade ovlaštenom trgovačkom društvu
za poslove razminiranja,

5. popis područja koja je potrebno razminirati s utvrđenim
rokovima razminiranja.

Sredstva za provedbu Plana razminiranja (u daljem tekstu: Plan)
osiguravaju se u državnom proračunu i iz drugih izvora.

Vlada Republike Hrvatske podnosi Saboru Republike Hrvatske godišnje
izvješće o provedbi Plana i utrošenim sredstvima.

Članak 5.

Ministarstvo razvitka i obnove vodi brigu o provedbi Plana sukladno
utvrđenim prioritetima i potrebama obnove u ratu porušenih
mjesta.

U provedbi poslova iz stavka 1. ovoga članka, Ministarstvo
razvitka i obnove neposredno surađuje s Ministarstvom unutarnjih
poslova, a osobito prigodom izradbe uradaka razminiranja područja
u Republici Hrvatskoj.

Ministarstvo razvitka i obnove u svrhu provedbe uradaka, utvrđenih
ovim Zakonom, surađuje s inozemnim financijskim institucijama
poradi osiguranja inozemnih financijskih ulaganja u humanitarno
razminiranje područja u Republici Hrvatskoj.

Članak 6.

Ministarstvo unutarnjih poslova neposredno provodi Plan.

U provedbi Plana Ministarstvo unutarnjih poslova:

1.  osigurava odgovarajuća materijalna i tehnička
sredstva te opremu za razminiranje;

2.  provodi obuku i osposobljavanje zaposlenika na poslovima
razminiranja,

3.  osigurava poštovanje utvrđenih rokova razminiranja,

4.  provodi neposredan nadzor nad obavljanjem poslova
razminiranja,

5.  pruža stručnu pomoć trgovačkom
društvu iz članka 7. ovoga Zakona,

6.  predlaže Vladi Republike Hrvatske poduzimanje
odgovarajućih radnji i mjera te donošenje odgovarajućih
tehničkih i provedbenih propisa.

Članak 7.

Poslove razminiranja područja u Republici Hrvatskoj obavlja
trgovačko društvo koje osnuje ili odredi Vlada Republike
Hrvatske (u daljnjem tekstu: ovlaštena pravna osoba).

Vlada Republike Hrvatske i ovlaštena pravna osoba, za Planom
utvrđene poslove razminiranja na pojedinom području,
sklapaju poseban ugovor.

Ugovorom iz stavka 2. ovoga članka utvrdit će se
način isplate naknade za obavljene poslove razminiranja,
međusobna suradnja i druga pitanja iz obvezno-pravnog odnosa,
uključivo i rokove obavljanja naručenih poslova.

Ovlaštena pravna osoba vodi o primljenim naknadama te drugim
prihodima i rashodima posebno knjigovodstvo.

Članak 8.

Ovlaštena pravna osoba dužna je osigurati poslovni prostor
uređen sukladno propisima o posebnim prostornim i tehničkim
uvjetima za smještaj minsko-eksplozivnih naprava i sredstava
te zaštitu od požara, krađe i drugih nezgoda ili
zlouporaba.

Vlada Republike Hrvatske daje suglasnost na odredbe pravilnika
o unutarnjem redu i sistematizaciji radnih mjesta zaposlenika
za obavljanje poslova razminiranja s propisanom stručnom
spremom i opisom poslova za svako radno mjesto u ovlaštenoj
pravnoj osobi.

III.  P I R O T E H N I Č A R I

Članak 9.

Poslove razminiranja u ovlaštenoj pravnoj osobi mogu obavljati
osobe koje imaju ovlast za obavljanje razminiranja (u daljnjem
tekstu: pirotehničari).

Ovlast iz stavka 1. ovoga članka daje Ministarstvo unutarnjih
poslova.

Članak 10.

Zahtjev za davanje ovlasti, iz članka 9. ovoga Zakona,
podnosi se Ministarstvu unutarnjih poslova.

Uz zahtjev iz stavka 1. ovoga članka, podnositelj zahtjeva
mora priložiti dokaze da:

- je hrvatski državljanin,

- ima navršenih 18 godina života,

- je regulirao vojnu obvezu,

- ima najmanje srednju stručnu spremu,

- nije osuđen za kazneno djelo protiv Republike Hrvatske,
za kazneno djelo protiv života i tijela ili protiv imovine
kao i za druga kaznena djela s elementom nasilja, koristoljublja
i niskih pobuda,

- je duševno, tjelesno i zdravstveno sposoban, što dokazuje
uvjerenjem ovlaštene zdravstvene ustanove,

- ima pred ispitnim povjerenstvom Ministarstva unutarnjih poslova
položen stručni ispit.

Protiv rješenja Ministarstva unutarnjih poslova o odbijanju
zahtjeva, može se izjaviti žalba Povjerenstvu Ministarstva
koje imenuje ministar unutarnjih poslova.

Članak 11.

Ministarstvo unutarnjih poslova oduzet će pirotehničaru
ovlast za obavljanje poslova razminiranja ako se utvrdi da pirotehničar:

- ne ispunjava ovim Zakonom utvrđene uvjete za izdavaje ovlasti
za obavljanje poslova razminiranja, ili

- ako je ovlast izdana na temelju lažnih podataka, ili

- ako pirotehničar obavlja poslove razminiranja protivno
pravilima struke utvrđenim posebnim propisima.

Ministarstvo unutarnjih poslova oduzet će pirotehničaru
ovlast za obavljanje poslova razminiranja ako postane trajno nesposoban
za obavljanje poslova pirotehničara ili izgubi poslovnu
sposobnost.

Rješenjem o oduzimanju ovlasti iz razloga utvrđenih u
stavku 1. ovoga članka, izriče se trajna zabrana
obavljanja poslova pirotehničara.

Protiv rješenja iz stavka 1. ovoga članka žalba
nije dopuštena.

Članak 12.

Ovlaštena pravna osoba i pirotehničar te zdravstveni
djelatnik koji osigurava rad pirotehničara sklapaju ugovor
o radu na određeno vrijeme, a najduže do tri godine.

Ugovor o radu na određeno vrijeme sklapa se prema odredbama
Zakona o radu.

Članak 13.

Pirotehničar koji obavlja poslove razminiranja, neprekidno
ih može obavljati najduže pet sati u tijeku dnevnoga
radnog vremena.

Neprekidnim obavljanjem poslova razminiranja smatra se vrijeme
za koje pirotehničar nije imao prekid dulji od pola sata.

Članak 14.

Pirotehničar mora, prije početka svoga radnog vremena,
imati neprekidan dnevni odmor od najmanje 12 sati.

Pirotehničar je dužan za vrijeme obavljanja poslova
razminiranja imati pri sebi osobnu nadzornu knjižicu i u
nju upisivati vrijeme obavljanja radnih uradaka i vrijeme provedenoga
odmora te ju je dužan dati na uvid osobi ovlaštenoj
za provedbu nadzora nad obavljanjem poslova razminiranja.

Članak 15.

Pri ostvarivanju prava na plaću i drugih prava iz radnog
odnosa ili u svezi s radnim odnosom, radno vrijeme iz članka
13. stavka 1. ovoga Zakona, smatra se punim radnim vremenom.

Pirotehničarima se vrijeme provedeno na poslovima razminiranja
priznaje u mirovinski staž kao staž osiguranja u dvostrukom
trajanju.

Sredstva za podmirivanje obveza iz stavka 2. ovoga članka
osiguravaju se u državnom proračunu u visini razlike
mirovine koja bi se ostvarila prema propisima o mirovinskom i
invalidskom osiguranju.

Članak 16.

Uprava ovlaštene pravne osobe odlukom utvrđuje iznos
mjesečne plaće pirotehničara koji obavlja
poslove razminiranja te zdravstvenog djelatnika koji osigurava
rad pirotehničara.

Članak 17.

Ovlaštena pravna osoba dužna je sklopiti s osiguravajućim
društvom skupno životno osiguranje za zaposlenike koji
obavljaju poslove razminiranja.

Članak 18.

Pirotehničar ili član njegove obitelji u slučaju
povrede pirotehničara na radu, odnosno za slučaj
smrti pri obavljanju poslova razminiranja, ima prava utvrđena
za hrvatske branitelje iz domovinskog rata na temelju Zakona o
pravima hrvatskih branitelja iz domovinskog rata, osim prava utvrđena
glavom IX. i X. toga Zakona.

IV.  I N S P E K C I J S K I
N A D Z O R

Članak 19.

Poslove inspekcijskog nadzora nad obavljanjem poslova razminiranja
područja u Republici Hrvatskoj obavljaju ovlaštene
osobe Ministarstva unutarnjih poslova (u daljnjem tekstu: inspektori).

Inspektori u obavljanju inspekcijskog nadzora provode izravan
uvid u opće i pojedinačne akte ovlaštene pravne
osobe, utvrđuju zakonitost poslovanja, provjeravaju način
primjene propisanih zaštitnih i sigurnosnih mjera, pregledavaju
poslovnu dokumentaciju, poslovne prostorije, uređaje, naprave
i tehničku opremu te način korištenja odobrenih
sredstava, provjeravaju način čuvanja minsko-eksplozivnih
sredstava i način uništavanja te način otkrivanja
tih sredstava, provjeravaju osposobljenost pirotehničara
za obavljanje poslova razminiranja, utvrđuju poštivanje
rokova razminiranja utvrđenih Planom te provode i druge mjere
i radnje kojima se ostvaruje uvid u poslovanje ovlaštene
pravne osobe.

Članak 20.

U obavljanju poslova inspekcijskog nadzora, inspektori mogu rješenjem,
do pravomoćnosti rješenja o prekršaju, zabraniti
pirotehničaru obavljanje poslova razminiranja ako utvrde
da:

- su u obavljanju pirotehničkih poslova učinjeni
teži propusti u poštovanju zakona i drugih propisa,

- pirotehničar nema propisanu ovlast ili ako je ovlast
prestala važiti.

Inspektori će u slučaju iz stavka 1. ovoga članka
pirotehničara odmah udaljiti s dužnosti.

Protiv rješenja iz stavka 1. ovoga članka, može
se izjaviti žalba Ministarstvu unutarnjih poslova u roku
od tri dana od dana uručenja rješenja.

Ministarstvo unutarnjih poslova dužno je u roku od osam dana
od dana prijema žalbe donijeti rješenje.

Članak 21.

Inspektori će narediti otklanjanje nedostataka, odnosno
nepravilnosti u određenom roku, osobito ako se:

- poslovi razminiranja obavljaju protivno pravilima struke utvrđenim
posebnim propisima,

- na odgovarajući način ne primjenjuju propisi o
zaštiti na radu te propisi o zaštiti ljudskog okoliša
i zdravlja ljudi,

- materijalna sredstva i naprave koriste suprotno svrsi za koju
su namijenjena,

- pirotehničari ne pridržavaju odredbi ovoga Zakona
o vremenu obavljanja poslova razminiranja.

Inspektori će ovlaštenoj pravnoj osobi zabraniti:

- zasnivanje, odnosno raskid radnog odnosa pirotehničara
ako utvrdi da je potreba, odnosno prestanak potrebe za radom pirotehničara
utvrđen suprotno Planu, odnosno pravilniku iz članka
8. stavak 2. ovoga Zakona,

- da u njemu obavlja poslove pirotehničara osoba koja je
radni odnos zasnovala suprotno odredbama ovoga Zakona, odnosno
da u njemu obavlja poslove pirotehničara osoba koja nema
ovlast za obavljanje razminiranja,

- da uporabljuje tehnička sredstva i naprave koje ne udovoljavaju
zahtjevima zaštite sigurnosti ljudi i imovine, zaštite
okoliša i zdravlja ljudi.

Inspektori mogu u slučajevima iz stavka 1. rješenjem
privremeno zabraniti obavljanje poslova razminiranja na određenom
području i odrediti rok otklanjanja nedostataka, odnosno
nepravilnosti utvrđenih inspekcijskim nadzorom.

Protiv rješenja inspektora može se izjaviti žalba
Ministarstvu unutarnjih poslova u roku od tri dana od dana uručenja
rješenja.

Ministarstvo unutarnjih poslova dužno je u roku od osam dana
od dana prijama žalbe donijeti rješenje.

Članak 22.

Ministarstvo unutarnjih poslova o nalazima inspekcijskih nadzora
izvješćuje Vladu Republike Hrvatske.

V.  P O S E B N E
O D R E D B E

Članak 23.

Državni službenici Ministarstva unutarnjih poslova i
Ministarstva obrane koji su zaposleni na poslovima pirotehničara
ne mogu obavljati poslove razminiranja niti se mogu zaposliti
u ovlaštenoj pravnoj osobi.

Ovlaštena pravna osoba ne smije zaposliti državne službenike
iz stavka 1. ovoga članka kojima je radni odnos prestao
u Ministarstvu unutarnjih poslova ili Ministarstvu obrane:

- po sili zakona,

- na temelju odluke stegovnog suda,

- na temelju rješenja o prestanku radnog odnosa poradi povrede
radne stege,

- na osobni zahtjev kako bi izbjegao donošenje odluke iz
podstavka 2. ili 3. ovoga stavka.

Članak 24.

Iznimno od članka 23. stavka 1. ovoga Zakona, državni
službenici mogu na temelju Odluke Vlade Republike Hrvatske
privremeno obavljati poslove razminiranja, a najdulje do tri mjeseca,
u ovlaštenoj pravnoj osobi, ako je to potrebno poradi:

- razminiranja nepristupačnih područja ili područja
na kojima se nalaze nepoznata ili izrazito opasna minsko-eksplozivna
sredstva za čije razminiranje su potrebna posebna stručna
znanja i tehnička sredstva,

- drugih opravdanih razloga uvjetovanih zaštitom ljudskog
okoliša ili zdravlja ljudi.

U slučaju iz stavka 1. ovoga članka državni
službenici sklapaju s ovlaštenom pravnom osobom ugovor
o djelu.

Članak 25.

Ministar unutarnjih poslova može u slučajevima iz
članka 24. stavka 1. podstavka 1. ovoga Zakona odobriti
obavljanje poslova razminiranja i stranom državljaninu.

Članak 26.

Fizičke i pravne osobe koje imaju pravni, gospodarski ili
sigurnosni interes za razminiranjem građevine ili prostora
koji koriste ili namjeravaju koristiti, mogu izvan rokova razminiranja
utvrđenih Planom, zatražiti od Ministarstva unutarnjih
poslova razminiranje građevine ili prostora.

O razminiranju u smislu stavka 1. ovoga članka sklapa se
poseban ugovor o razminiranju.

Ministar unutarnjih poslova odredit će cijenu koštanja
razminiranja u smislu stavka 1. ovoga članka.

VI.  O V L A S T I
Z A  D O N O Š E N J E
P R O P I S A

Članak 27.

Ministar unutarnjih poslova donijet će posebne propise o:

- načinu obavljanja poslova razminiranja,

- mjerilima i načinu utvrđivanja duševne, tjelesne
i zdravstvene sposobnosti pirotehničara,

- obuci, programu i načinu polaganja ispita za pirotehničara,

- uvjetima koje moraju ispunjavati inspektori,

- načinu provjere znanja i vještine pirotehničara,

- sadržaju i izgledu osobne nadzorne knjižice te ovlasti
za razminiranje.

Ministar unutarnjih poslova uz suglasnost ministra zdravstva,
odredit će zdravstvene ustanove koje će obavljati
poslove provjere duševne, tjelesne i zdravstvene sposobnosti
pirotehničara.

VII. P R E K R Š A J N E
 O D R E D B E

Članak 28.

Novčanom kaznom od 3.000 do 5.000 kuna kaznit će
se za prekršaj pirotehničar koji:

1. obavlja poslove bez ovim Zakonom propisane ovlasti (članak
9.),

2. neposredno obavlja poslove razminiranja duže od pet sati
(članak 13.),

3. nema pri sebi osobnu nadzornu knjižicu ili u nju ne upisuje
propisane podatke (članak 14. stavak 2.).

Novčanom kaznom od 10.000 do 15.000 kuna kaznit će
se za prekršaj iz točke 1., 2. i 3. stavka 1. ovoga
članka odgovorna osoba ovlaštene pravne osobe.

Prekršajni sud u slučaju iz točke 1. stavka
1. ovoga članka izriče i zaštitnu mjeru zabrane
obavljanja poslova pirotehničara u trajanju od 10 godina.

Članak 29.

Novčanom kaznom od 5.000 do 8.000 kuna kaznit će
se za prekršaj:

1. pirotehničar koji prije početka svoga radnog
vremena nije imao propisani neprekidni dnevni odmor (članak
14. stavak 1.),

2. državni službenik Ministarstva unutarnjih poslova
ili Ministarstva obrane koji obavlja poslove razminiranja za ovlaštenu
pravnu osobu (članak 23. stavak 1.).

Novčanom kaznom od 10.000 do 15.000 kuna kaznit će
se za prekršaj iz točke 1. i 2. stavka 1. ovoga članka
i odgovorna osoba ovlaštene pravne osobe.

Članak 30.

Novčanom kaznom od 50.000 do 75.000 kuna kaznit će
se za prekršaj ovlaštena pravna osoba ako zaposli državnog
službenika Ministarstva unutarnjih poslova ili Ministarstva
obrane (članak 23.).

Novčanom kaznom od 20.000 do 30.000 kuna kaznit će
se za prekršaj iz stavka 1. ovoga članka i odgovorna
osoba u ovlaštenoj pravnoj osobi.

VIII.  Z A K L J U Č N E
O D R E D B E

Članak 31.

Propise iz članka 27. ovoga Zakona donijet će ministar
unutarnjih poslova u roku od šezdeset dana od dana stupanja
na snagu ovoga Zakona.

Članak 32.

Ovaj Zakon stupa na snagu danom objave u »Narodnim novinama«.

Klasa: 015-05/96-03/01.
Zagreb, 1. ožujka 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 19/1996-332